  Виталий Пронин Удмурт Республикаысь дано артистка Анна Прокопьева ньыльдон ар пала ини калыкез шулдыртэ аслаз кырӟаменыз. «Удмуртия» кун телерадиокомпаниын кема аръёс ӵоже ворекъяз «Марӟан» передачаез, тросэз удмурт кизилиос пыриськизы «Анна кенак ӧтчаське» концертъёсы. Пусйымон, Анна кенак нош ик ӧтчаське.Анна но Николай Прокопьевъёслэн Андрей пизы дас вить аръёс талэсь азьло кылдытӥз «Эктон корка» студия. Калык эктонъёсъя та студия кунгож сьӧрын туж дано но тодмо, нош республикаысьтымы ёросъёсын вужерегес кылемын. Удмурт культураез но сям-йылолъёсты утён но вӧлмытон Анна кенаклэн лул-мылкыдаз пыӵамын бере, со нош ик калыке потӥз. Концерт программа азьло сямен ик нимаське «Анна кенак ӧтчаське», но таяз учыре вӧзаз воректэ «Эктон корка».- Тэк ум улӥське, - шуэ Анна Николаевна. - Азьло вакытэ артистъёс кун предприятиос борды огазеямын вал ке, али асьсэ понна но ужзэс радъяны быгато. Туала кылын вераса, ми - ужбергатӥсьёс. Вань концертъёсты, пумиськонъёсты ас кужыменымы радъяськом.Ачиз Анна Прокопьева пичи дыръяз удмурт кылэз ӧз тоды. Вордӥськемын со Амур областьын. Сталин кивалтон вакытэ анаез но атаез пытсэт сьӧры шедиллям, ог-огенызы тодматскиллям та улосэ улыны келямзы бере. Берло ӟуч атайзы семьязэ куштыса кельтэ. Удмурт кыллы нылаш дыше ни, Татарстанысь Сарсак-Омга гуртэ бертыса.Нош асьсэлэн пиенызы Прокопьевъёс куинь арескозь удмурт сямен гинэ вераськизы. Ижын вордӥськем, будэм но дышетскем Андрей ӝог дышиз ӟучезлы. Туннэ нуналлы со куать кылэз ӟеч тодэ, кунгож сьӧрын лекциос лыдӟе этнохореологияя. Андрей Прокопьевез палэнын эктӥсь профессор шуо, асьме культураен тодматскыны шаерамы вуо.- Удмурт гуртэ потыса, удмурт сямен вазьыны ик дӥсьтоно ӧвӧл ни - пумитад ӟучен куаретозы, - шуэ А. Прокопьева. - Асьсэос паймо: кызьы, пе, сыӵе чебер вераськыны быгатӥськоды? Ӵаш поттыса куаретӥсько: вераськемды потӥз ке, тӥляд но пӧрмоз. Нош нылпиостэс анай кыллэсь люкыса, выжытэм писпу выллем кельтӥськоды, шуисько.Берло дыре Удмурт нылкышно кенеш радъя «Пичи чеберайёс но батыръёс» элькун фестивальёс. Анна Николаевна одӥг пол гинэ ӧй вал ни ужрадэз дунъясьёс пӧлын. Сюлэм вӧсь луэ, пе, наӵ-наӵ удмурт репертуар ӧвӧлысь. «Италмаслэсь», «Айкайлэсь», мукет ансамбльёслэсь адӟем карыса, эктонъёс пуктыны выро, шуэ, нош покчиос понна соосты шудон пыр радъяны кулэ. Мылкыдыз вань та ласянь юрттыны, визь-кенеш сётыны, но вазиськисьёс ӧвӧл.Анайлэн, пиезлэн сямен ик, бадӟым малпанэз вань: калык эктонъёс, Венгриын сямен ик, национальной движение выллем мед азинскозы.Лия Малых. Теги: УдмуртияГТРК Адемкарымон Айкай Италмас  